ખૂબ જ ગંભીરતાથી કનુ બોલ્યો : ‘હા ! અમિતભાઈ, આ મારી દુકાન ઈન્ડિયાના સ્ટુડન્ટસ માટે ઍમ્પ્લોયમેન્ટ એક્ષ્ચેન્જ કરતાં પણ વધારે છે. હું કોઈ પણ વિદ્યાર્થીને કામ અપાવવાનો પૂરેપૂરો પ્રયત્ન કરું છું. મારી દુકાનમાં જ પંદર છોકરા કામ કરે છે. તથા જેને કામ જોઈતું હોય તે સામેના પાટિયા પર પોતાનું નામ અને મોબાઈલ નંબર લખી જાય છે. જ્યારે કામ મળે ત્યારે હું અચૂક તેઓને ફોન કરું છું અને બોલાવીને જેને કામ આપવું હોય તેનો મેળાપ કરાવી દઉં છું. અને, હવે તો જેને કામ આપવું છે કે પાર્ટ-ટાઈમ માણસની જરૂર છે તેવા માલિકો મારે ત્યાં તેમનાં નામ, કામ તથા મોબાઈલ નંબર લખાવી જાય છે. હું તો બંનેને જોડી આપતી ‘કડી’ છું. માત્ર આપે જ આ સંસ્કાર આપ્યા હતા ને ?’